**VILNIAUS MIESTO SOCIALINĖS PARAMOS CENTRAS**

Kauno g. 3, tel. (8 5) 213 3663, el. p. [info@spcentras.lt](mailto:info@spcentras.lt)

Finansų ir strateginio planavimo departamento

Apskaitos ir finansų valdymo metodologijos skyriui

**TARNYBINIS PRANEŠIMAS**

**DĖL VILNIAUS MIESTO SOCIALINĖS PARAMOS CENTRO**

**2018 METŲ FINANSINĖS ATASKAITOS**

2019-02- Nr. A121- -(2.1.19-SR2)

Vilnius

Teikiame Vilniaus miestos socialinės paramos centro (toliau – Socialinės paramos centras) 2018 m. finansinę ataskaitą.

Socialinės paramos centras yra biudžetinė įstaiga, įsteigta Vilniaus miesto tarybos 1991 m. lapkričio 20 d. sprendimu Nr. 170 “Dėl Socialinės rūpybos įstaigos steigimo”. Pasikeitus įstaigos pavadinimui, registracijos data Juridinių asmenų registre – 2008 m. rugpiūčio 8 d., įstaigos kodas – 190997565.

Įstaiga priskirta Vilniaus miesto savivaldybės administracijos Socialinių reikalų ir sveikatos departamento reguliavimo sričiai.

Socialinės paramos centro misija – teikti socialinę paramą Vilniaus miesto gyventojams, kurie negali savarankiškai rūpintis savo asmeniniu (šeimos) gyvenimu ir kuriems būtina pagalba, tenkinant jų būtinuosius poreikius bei sprendžiant socialines problemas.

Socialinės paramos centro nuostatai patvirtinti 2013 m. rugsėjo 25 d. Vilniaus miesto savivaldybės tarybos sprendimu Nr. 1-1489. Įstaiga yra viešasis juridinis asmuo, turintis herbinį antspaudą ir atsiskaitomąsias sąskaitas AB DNB (nuo 2017 spalio mėn. – Luminor) banke.

Socialinės paramos centras sudaro ir teikia atskirus žemesniojo lygio finansinių ataskaitų ir biudžeto vykdymo ataskaitų rinkinius.

Finansinių ataskaitų rinkinys sudarytas už 2018-01-01 – 2018-12-31 ataskaitinį laikotarpį pagal 2018 metų paskutinės dienos duomenis.

Socialinės paramos centro finansiniai metai sutampa su kalendoriniais metais.

Kontroliuojamų arba asocijuotų subjektų bei filialų Socialinės paramos centras neturi.

Įstaigos ataskaitinio laikotarpio pabaigoje patvirtinta 408,5 pareigybės, užimtų – 378 pareigybės, finansuojamos iš valstybės ir savivaldybės biudžeto lėšų, iš jų 38 pareigybės patvirtintos pagal projektą „Integralios pagalbos teikimas Vilniaus mieste“, finansuojamos iš Europos Sąjungos lėšų (iki 2018-09-30). Didžiausia dalis neužimtų pareigybių – lankomosios priežiūros darbuotojai/slaugytojų padėjėjai.

**APSKAITOS POLITIKA**

Socialinės paramos centro parengtos finansinės ataskaitos atitinka Viešojo sektoriaus apskaitos ir finansinės atskaitomybės standartus (toliau – VSAFAS).

Socialinės paramos centras, tvarkydamas buhalterinę apskaitą ir rengdamas finansines ataskaitas, vadovaujasi Lietuvos Respublikos viešojo sektoriaus apskaitos ir atskaitomybės įstatymu, VSAFAS standartais, Lietuvos Respublikos biudžeto sandaros įstatymu. Apskaita tvarkoma rankiniu būdu, naudojant memorialinę – orderinę apskaitos sistemą. 2011 metais buvo pradėta diegti buhalterinė apskaitos programa FVAS. Duomenys vedami ir į programą. Bandoma formuoti ataskaitas, naudojantis šia programa, tačiau iki šiol ne visas ataskaitas įmanoma suformuoti programos pagalba. Apskaitos duomenys detalizuojami pagal šiuos požymius:

1. valstybės funkciją;
2. programą;
3. lėšų šaltinį;
4. valstybės biudžeto išlaidų ir pajamų ekonominės klasifikacijos straipsnį.

Visos operacijos ir ūkiniai įvykiai apskaitoje registruojami dvejybiniu įrašu didžiojoje knygoje. Taikomi kaupimo, subjekto veiklos tęstinumo, periodiškumo, pastovumo, piniginio mato, duomenų palyginimo, turinio viršenybės prieš formą principai.

### Nematerialusis turtas

Nematerialusis turtas – materialios formos neturintis, nuo kitų viešojo sektoriaus subjekto materialiojo turto vienetų atskiriamas nepiniginis turtas, kuriuo viešojo sektoriaus subjektas disponuoja ir kurį naudodamas numato gauti tiesioginės ir (arba) netiesioginės ekonominės naudos. Nematerialaus turto pripažinimo kriterijai:

* lengvai atskiriamas nuo kitų turto vienetų;
* VSS būsimais laikotarpiais iš turto gaus ekonominės naudos;
* galima patikimai nustatyti turto įsigijimo savikainą;
* VSS turi teisę tuo turtu disponuoti ir jį kontroliuoti.

Nematerialusis turtas pirminio pripažinimo metu apskaitoje yra registruojamas įsigijimo savikaina. Po pirminio pripažinimo nematerialusis turtas, kurio naudingo tarnavimo laikas ribotas, finansinėse ataskaitose yra parodomas įsigijimo savikaina, atėmus sukauptą amortizaciją ir nuvertėjimą, jei jis yra.

Nematerialiojo turto amortizuojamoji vertė yra nuosekliai paskirstoma per visą nustatytą turto naudingo tarnavimo laiką tiesiogiai proporcingu metodu. Likvidacinė vertė – 0.

Neatlygintinai gautas nematerialusis turtas ne iš viešojo sektoriaus subjekto registruojamas jo tikrąja verte pagal įsigijimo dienos būklę, jei tikrąją vertę įmanoma patikimai nustatyti. Jei tikrosios vertės patikimai nustatyti negalima, tuomet nematerialusis turtas registruojamas simboline vieno euro verte.

Nustatytos šios nematerialiojo turto grupės ir turto amortizacijos laikas:

|  |  |  |
| --- | --- | --- |
| **Eil. Nr.** | **Turto grupės** | **Turto nusidėvėjimo (amortizacijos) normatyvas (metais)** |
| 1. | Programinė įranga, jos licencijos ir techninė dokumentacija | 1 |

### Ilgalaikis materialusis turtas

Ilgalaikis materialusis turtas – materialus turtas, numatomas naudoti ilgiau nei vienus metus ir jo įsigijimo savikaina ne mažesnė už Vyriausybės nustatytą minimalią viešojo sektoriaus ilgalaikio materialiojo turto vertę. Šiuo metu – 500 eurų. Paskutinis kriterijus netaikomas nekilnojamam turtui, transporto priemonėms.

Įsigytas ilgalaikis materialusis turtas pirminio pripažinimo momentu apskaitoje registruojamas įsigijimo savikaina. Po pirminio pripažinimo ilgalaikis materialusis turtas, išskyrus kultūros ir kitas vertybes, finansinėse ataskaitose rodomas įsigijimo savikaina, atėmus sukauptą nusidėvėjimą ir nuvertėjimą, jei jis yra. Likvidacinė vertė – 0 eurų.

Neatlygintinai gautas ilgalaikis materialusis turtas ne iš viešojo sektoriaus subjekto registruojamas jo tikrąja verte pagal įsigijimo dienos būklę. Jei tikrosios vertės patikimai nustatyti negalima, tuomet ilgalaikis materialusis turtas registruojamas simboline vieno euro verte.

Neatlygintinai gautas ilgalaikis materialusis turtas iš kito viešojo sektoriaus subjekto, kuriam iki perdavimo buvo taikomas įsigijimo savikainos metodas, apskaitoje registruojamas tokia pačia įsigijimo savikaina, kokia jis buvo užregistruotas perduodančio viešojo sektoriaus subjekto apskaitoje. Taip pat registruojamas sukauptas nusidėvėjimas bei nuvertėjimas (jei jis yra) pagal ilgalaikio materialiojo turto perdavimo dienos būklę.

Ilgalaikio materialiojo turto nusidėvėjimas skaičiuojamas taikant tiesiogiai proporcingą (tiesinį) metodą pagal ilgalaikio turto nusidėvėjimo (amortizacijos) normatyvus:

|  |  |  |
| --- | --- | --- |
| **Eil. Nr.** | **Turto grupės** | **Turto nusidėvėjimo normatyvas (metai)** |
| 1. | Lengvieji automobiliai ir jų priekabos | 10 |
| 2. | Specialūs automobiliai | 7 |
| 3. | Baldai | 10 |
| 4. | Kompiuteriai ir jų įranga: kompiuteriai, monitoriai, nepertraukiamo maitinimo šaltiniai | 6  4 |
| 5. | Kopijavimo ir dokumentų dauginimo priemonės  Duomenų saugyklos | 7  4 |
| 6. | Kita biuro įranga: spausdintuvai,  telefono aparatai, faksai | 6  10 |
| 7. | Kitas ilgalaikis materialusis turtas  muzikos instrumentai,  žaliuzės | 10  15  5 |

### Atsargos

Atsargos – tai Socialinės paramos centro turtas, kuris per vienus metus sunaudojamas viešosioms paslaugoms teikti, kuris yra laikomas, numatant jį perduoti arba paskirstyti vykdant įprastą veiklą. Atsargoms taip pat priklauso ūkinis inventorius.

Pirminio pripažinimo metu atsargos įvertinamos įsigijimo (pasigaminimo) savikaina, o sudarant finansines ataskaitas – įsigijimo ar pasigaminimo savikaina arba grynąja realizavimo verte, atsižvelgiant į tai, kuri iš jų mažesnė.

Nemokamai gautos atsargos apskaitoje registruojamos grynąja realizavimo verte.

Atsargų sunaudojimas arba perdavimas apskaitoje registruojamas pagal nuolat apskaitomų atsargų būdą, kai buhalterinėje apskaitoje registruojama kiekviena su atsargų sunaudojimu arba pardavimu susijusi operacija.

Prie atsargų priskiriamas neatiduotas naudoti ūkinis inventorius. Naudojamo inventoriaus apskaita tvarkoma nebalansinėse sąskaitose kiekine ir vertine išraiška.

Finansinis turtas

Apskaitydamas finansinį turtą ir finansinius įsipareigojimus, Socialinės paramos centras, pirmą kartą pripažindamas finansinį turtą ir įsipareigojimus, įvertina jį įsigijimo savikaina, kurią sudaro sumokėta arba mokėtina už jį suma. Socialinės paramos centre apskaitomas tik trumpalaikis finansinis turtas: išankstiniai apmokėjimai, per vienerius metus gautinos sumos, pinigai. Socialinės paramos centre apskaitomi trumpalaikiai finansiniai įsipareigojimai: mokėtinos sumos į biudžetus ir fondus, mokėtinos socialinės išmokos, tiekėjams mokėtinos sumos, su darbo santykiais susiję įsipareigojimai. Finansiniai įsipareigojimai apskaitoje registruojami tik tada, kai Socialinės paramos centras prisiima įsipareigojimą sumokėti pinigus.

### Finansavimo sumos

Gautos (gautinos) finansavimo sumos iš visų finansavimo šaltinių, panaudotos per ataskaitinį laikotarpį Socialinės paramos centro turėtoms sąnaudoms kompensuoti, pripažįstamos finansavimo pajamomis.

Finansavimo sumos skirstomos pagal šaltinius: iš valstybės biudžeto, iš savivaldybės biudžeto, iš Europos Sąjungos, užsienio ir tarptautinių organizacijų, iš kitų šaltinių. Finansavimo sumos pagal paskirtį skirstomos į sumas nepiniginiam turtui įsigyti ir kitoms išlaidoms kompensuoti.

Gautinos finansavimo sumos pripažįstamos ir registruojamos gavėjo apskaitoje kaip turtas ir kaip finansavimo sumos, jeigu finansavimo sumų gavėjas užtikrina, kad tenkinamos finansavimo sumų davėjo jam nustatytos sąlygos gauti finansavimo sumas, jei finansavimo sumų dydis gali būti patikimai įvertintas.

Kai gautinos finansavimo sumos yra gautos, finansavimo sumos perkeliamos iš gautinų sumų į gautų finansavimo sumų sąskaitą.

Jei Socialinės paramos centras turi sąnaudų, kurios bus kompensuotos iš finansavimo sumų, bet ataskaitinio laikotarpio pabaigoje nepateikė paraiškos, registruojamos sukauptos gautinos sumos (sukauptos finansavimo pajamos).

**Atidėjiniai**

Atidėjiniai pripažįstami ir registruojami apskaitoje tik tada, kai dėl įvykio praeityje Socialinės paramos centras turi dabartinę teisinę prievolę ar neatšaukiamąjį pasižadėjimą, ir tikėtina, kad jam įvykdyti bus reikalingi ištekliai, o įsipareigojimo suma gali būti patikimai įvertinta. Jei patenkinamos ne visos šios sąlygos, atidėjiniai nėra pripažįstami.

**Pajamos**

Pajamų apskaitai taikomas kaupimo principas. Finansavimo pajamos pripažįstamos tuo pačiu laikotarpiu, kai yra patiriamos su šiomis pajamomis susijusios sąnaudos.

Pajamos, išskyrus finansavimo pajamas, pripažįstamos, kai tikėtina, jog Socialinės paramos centras gaus su sandoriu susijusią ekonominę naudą, kai galima patikimai įvertinti pajamų sumą ir kai galima patikimai įvertinti su pajamų uždirbimu susijusias sąnaudas.

**Sąnaudos**

Sąnaudos apskaitoje pripažįstamos vadovaujantis kaupimo ir palyginamumo principais tuo ataskaitiniu laikotarpiu, kai uždirbamos su jomis susijusios pajamos, neatsižvelgiant į pinigų išleidimo laiką. Sąnaudomis pripažįstama tik ta ankstesniųjų ir ataskaitinio laikotarpių išlaidų, duosiančių ateityje ekonominę naudą, dalis, kuri tenka per ataskaitinį laikotarpį uždirbtoms pajamoms (atliktiems veiksmams vykdant priskirtas funkcijas).

Išlaidos, skirtos pajamoms uždirbti būsimaisiais laikotarpiais, apskaitoje registruojamos ir pateikiamos finansinėse ataskaitose kaip turtas ir bus pripažįstamos sąnaudomis būsimaisiais laikotarpiais.

Išlaidos, kurios neduos ekonominės naudos ateinančiais ataskaitiniais laikotarpiais, pripažįstamos sąnaudomis tą ataskaitinį laikotarpį, kada buvo padarytos.

Jei dėl avarijos ar kitų priežasčių sugadinto turto remonto išlaidas kompensuoja draudimo įmonė ar kitas subjektas, remonto išlaidos turi būti sumažintos kompensuojama suma. Jei kompensuojama suma viršija remonto išlaidas, skirtumas pripažįstamas ataskaitinio laikotarpio pajamomis. Gali būti ir kitų atvejų, kai viešojo sektoriaus subjekto sąnaudas jo naudai kompensuoja kitas subjektas. Tokiu atveju vertinama, ar toks kompensavimas nėra laikytinas finansavimu arba parama, ir jei nėra, gautų kompensacijų suma mažinamos pripažintos sąnaudos.

### 

### Turto nuvertėjimas

Sudarant finansinių ataskaitų rinkinį, nustatoma, ar yra turto nuvertėjimo požymių. Jeigu yra vidinių ar išorinių nuvertėjimo požymių, nustatoma turto atsiperkamoji vertė, kuri palyginama su turto balansine verte.

Pripažinus ilgalaikio materialiojo ar nematerialiojo turto nuvertėjimo nuostolį, perskaičiuojamos būsimiesiems ataskaitiniams laikotarpiams tenkančios turto nusidėvėjimo (amortizacijos) sumos, kad turto nudėvimoji (amortizuojamoji) vertė po nuvertėjimo būtų tolygiai paskirstyta per visą likusį jo naudingo tarnavimo laiką, t. y. nuvertėjimo suma nudėvima per likusį naudingo tarnavimo laiką, mažinant nusidėvėjimo sąnaudas.

### Tarpusavio užskaitos ir palyginamieji skaičiai

Sudarant finansinių ataskaitų rinkinį, turtas ir įsipareigojimai bei pajamos ir sąnaudos nėra užskaitomos tarpusavyje, išskyrus atvejus, kai konkretus VSAFAS reikalauja būtent tokios užskaitos (pvz., dėl draudiminio įvykio patirtos sąnaudos yra užskaitomos su gauta draudimo išmoka).

### 

### Apskaitos politikos keitimas

Socialinės paramos centras pasirinktą apskaitos politiką taiko nuolat arba gana ilgą laiką tam, kad būtų galima palyginti skirtingų ataskaitinių laikotarpių finansines ataskaitas. Tokio palyginimo reikia Socialinės paramos centro finansinės būklės, veiklos rezultatų, grynojo turto ir pinigų srautų keitimosi tendencijoms nustatyti. Ūkinių operacijų bei ūkinių įvykių pripažinimo, apskaitos ar dėl jų atsirandančio turto, įsipareigojimų, finansavimo sumų, pajamų ir (arba) sąnaudų vertinimo apskaitoje pakeitimas yra laikomas apskaitos politikos keitimu. Apskaitos politika gali būti keičiama dėl VSAFAS nuostatų pasikeitimo, jei kiti teisės aktai to reikalauja.

Apskaitos politikos keitimas finansinėse ataskaitose parodomas taikant retrospektyvinį būdą, t. y. nauja apskaitos politika taikoma taip, lyg ji visada būtų buvusi naudojama, todėl pakeista apskaitos politika yra pritaikoma ūkinėms operacijoms ir ūkiniams įvykiams nuo jų atsiradimo. Apskaitos politika gali būti keičiama tik nuo ataskaitinio laikotarpio pradžios, nes informacija už visą ataskaitinį laikotarpį turi būti rodoma taikant vienodą apskaitos politiką panašaus pobūdžio ūkinėms operacijoms ir ūkiniams įvykiams. Lyginamoji ankstesnio ataskaitinio laikotarpio informacija finansinėse ataskaitose pateikiama tokia, kokia buvo, t. y. nėra koreguojama. Ataskaitinio laikotarpio veiklos rezultatų ataskaitoje apskaitos politikos keitimo poveikio dalis, susijusi su ankstesniais ataskaitiniais laikotarpiais, rodoma straipsnyje „Apskaitos politikos keitimo ir esminių klaidų taisymo įtaka“.

### Apskaitinių įverčių keitimas

Kai turto ar įsipareigojimų vertės negali būti tiksliai apskaičiuotos, o tik įvertintos, naudojami apskaitiniai įverčiai. Pavyzdžiui, apskaitinis įvertinimas naudojamas įvertinant nudėvimojo turto nusidėvėjimą per laikotarpį naudojant atitinkamą turto nusidėvėjimo skaičiavimo metodą, atidėjinio, abejotinų skolų, sukauptų pajamų, sukauptų įsipareigojimų sumą, finansinio turto ar įsipareigojimų tikrąją vertę ir panašiai. Apskaitiniai įverčiai yra peržiūrimi tuo atveju, jei pasikeičia aplinkybės, kuriomis buvo remtasi atliekant įvertinimą arba atsiranda papildomos informacijos ar kitų įvykių. Apskaitinio įverčio keitimas nesusijęs su ankstesniais ataskaitiniais laikotarpiais ir nėra apskaitos klaidos taisymas, todėl buhalterinėje apskaitoje registruojamas tą ataskaitinį laikotarpį, kurį keitimas buvo atliktas, o finansinėse ataskaitose rodomas taikant perspektyvinį būdą. Finansinių ataskaitų elemento vertės pokytis, atsiradęs dėl apskaitinio įverčio pokyčio, turi būti rodomas toje pačioje veiklos rezultatų ataskaitos eilutėje, kurioje buvo rodoma prieš tai buvusi šio ataskaitos elemento vertė.

**Apskaitos klaidų taisymas**

Ataskaitiniu laikotarpiu gali būti pastebėtos apskaitos klaidos, padarytos praėjusių ataskaitinių laikotarpių finansinėse ataskaitose. Ir esminės, ir neesminės klaidos taisomos einamojo ataskaitinio laikotarpio finansinėse ataskaitose. Jei apskaitos klaida nėra esminė, jos taisymas registruojamas toje pačioje sąskaitoje, kurioje buvo užregistruota klaidinga informacija, ir rodomas toje pačioje veiklos rezultatų ataskaitos eilutėje, kurioje buvo pateikta klaidinga informacija. Jei apskaitos klaida esminė, jos taisymas registruojamas tam skirtoje sąskaitoje ir rodomas veiklos rezultatų ataskaitos straipsnyje „Apskaitos politikos keitimo ir esminių klaidų taisymo įtaka“. Lyginamoji ankstesnio ataskaitinio laikotarpio finansinė informacija pateikiama tokia, kokia buvo, t. y. ji nekoreguojama.

Apskaitos klaida laikoma esmine, jei jos vertinė išraiška individualiai arba kartu su kitų to ataskaitinio laikotarpio klaidų vertinėmis išraiškomis yra didesnė 0,5% per finansinius metus gautų finansavimo sumų vertės arba 0,25% turto vertės.

**PASTABOS**

*Veiklos rezultatų ataskaita*

**Pastaba Nr. 1**

Lyginant su 2017 metais, finansavimo pajamos iš valstybės biudžeto lėšų padidėjo 359,8 tūkst. eurų. Priežastys:

- Socialinės priežiūros socialinės rizikos šeimoms sąmatoje (6000110), 2018 m. lapkričio mėn. padidinus atvejo vadybininkams ir socialiniams darbuotojams darbui su šeimomis, patiriančiomis socialinę riziką, pareiginės algos pastoviosios dalies koeficientus nuo 4,7 iki 5,4 socialiniams darbuotojams ir 6,11 atvejo vadybininkams, padidėjus BMA nuo 130,5 iki 132,5 Eur, padidėjus pareigybių skaičiui (2017 metais iki balandžio mėn. buvo 39, nuo balandžio jau 67 pareigybės), padidėjo darbo užmokesčio ir įmokų socialiniam draudimui fondas (272,6 tūkst. Eur), asignavimai kvalifikacijos kėlimui ir kt. (7,4 tūkst. Eur). Iš viso – 280,0 tūkst. Eur;

- Pakilus bazinei mėnesinei algai nuo 130,5 iki 132,5, Socialinė globa asmenims su sunkia negalia namuose sąmatoje (6000092) darbo užmokesčiui ir socialiniam draudimui išleista 15,9 tūkst. Eur ir 0,2 tūkst. Eur ūkinėms išlaidoms daugiau. Iš viso 16,0 tūkst. Eur daugiau.

- Vykdant programą „Socialinė parama mokiniams“, 31,8 tūkst. Eur daugiau išleista mokinio reikmenims įsigyti, bet 1,2 Eur mažiau išleista administravimui.

- Mažiau skirta administravimo lėšų pagal programą „Būsto pritaikymas neįgaliesiems“ – 3,0 tūkst. Eur.

- Atostoginių rezervo pokytis – 36,2 tūkst. Eur.

**Pastaba Nr. 2**

Finansavimo pajamos iš savivaldybės biudžeto, lyginant su 2017 metais, padidėjo 2 017,1 tūkst. Eur:

* Centro sąmatoje (6000470) *daugiau išleista savivaldybės biudžeto lėšų 821,6 tūkst. Eur:*

1. pakilus bazinei mėnesinei algai nuo 130,5 iki 132,5 Eur, darbo užmokesčio ir socialinio draudimo fondas padidėjo 793,7 tūkst. Eur;
2. dėl didelio darbuotojų sergamumo 7,9 tūkst. Eur daugiau išleista darbdavio socialinei paramai pinigais;
3. dėl mažesnio finansavimo ūkinėms išlaidoms 2018 metais mažiau išleista 100,0 tūkst. Eur.;
4. skirta papildomai lėšų iš savivaldybės biudžeto socialiniams darbuotojams darbui su šeimomis, patiriančiomis socialinę riziką, – 120,0 tūkst. Eur.

* Socialinių paslaugų asmenų namuose teikimo sąmatoje (6000460) *iš viso daugiau išleista 494,7,0 tūkst.* *Eur:*

1. darbo užmokesčio ir socialinio draudimo fondas padidėjo 521,9 tūkst. Eur. Nuo 2018-10-01 pasibaigus ES lėšomis finansuojamam projektui „Integralios pagalbos teikimas Vilniaus mieste“ ir 38 pareigybėms perėjus į savivaldybės finansuojamą sąmatą, fondo sąnaudos padidėjo 112,2 tūkst. Eur; pakilus bazinei mėnesinei algai nuo 130,5 iki 132,5 Eur darbo užmokesčio ir socialinio draudimo fondas padidėjo 409,7 tūkst. Eur;
2. dėl didelio sergamumo, darbdavio socialinei paramai pinigais *išleista 9,7 tūkst. Eur daugiau;*
3. dėl mažesnio finansavimo ūkinėms išlaidoms, *mažiau išleista 36,9 tūkst. Eur.*

* 2017 metais buvo skirtos papildomos lėšos minimalios mėnesinės algos pakėlimui. 2018 metais šios sąmatos nebuvo. Tad, lyginant su 2017 metais, sąnaudos *sumažėjo 2,7 tūkst. Eur.*
* Patvirtinus naują Vienkartinių, tikslinių, sąlyginių ir periodinių pašalpų skyrimo ir mokėjimo tvarkos aprašą, išlaidos *išaugo 532,7 tūkst*. *Eur.*
* Ilgalaikio turto amortizacijos sąnaudos dėl naujai 2018 m. viduryje įsigyto turto (pirkta 26 vnt. kompiuterių už 2076360 Eur, vienas spausdintuvas už 2478,08 Eur; du keltuvai už 4301,31 Eur, trys automobiliai už 47940 Eur) *padidėjo 5,5 tūkst. Eur*.
* Atostoginių rezervo fondo pokytis *padidėjo 165,3 tūkst. Eur.*

**Pastaba Nr. 3**

Finansavimo pajamos iš ES fondo padidėjo 226,6 tūkst. Eur.:

- darbo užmokesčio ir socialinio draudimo sąnaudos *sumažėjo 11,4 tūkst. Eur,* nes projektas „Integralios pagalbos teikimas Vilniaus mieste“ 2017 m. palyginus su 2018 m., vyko visus metus, todėl 2017 m. buvo panaudota 56,6 tūkst. Eur daugiau lėšų; baigėsi projekto įgyvendinimas 2018-09-30. Projektas „Kompleksinių paslaugų šeimai teikimas Vilniaus mieste“ 2017 m. palyginus su 2018 m., pradėtas įgyvendinti nuo 2017-09-01, todėl buvo panaudotos  lėšos darbo užmokesčiui tik 4 mėn, o 2018 m. projekto įgyvendinimas vyko visus metus, todėl 2017 m. buvo panaudota 45,2 tūkst. mažiau lėšų;

- dėl tų pačių priežasčių ūkio išlaidos projekto „Integralios pagalbos teikimas Vilniaus mieste“ 2018 m. mažesnės 7,1 tūkst. Eur, projekto „Kompleksinių paslaugų šeimai teikimas Vilniaus mieste“ - 5,5 tūkst. Eur; iš viso 2018 m. *ūkinės išlaidos mažesnės 12*,*6 tūkst. Eur;*

- atostoginių rezervas *sumažėjo 23*,7 tūkst. Eur;

- pervesta nevyriausybinėms organizacijoms – projekto "Kompleksinių paslaugų šeimai teikimas Vilniaus mieste" partnerėms – 274,3 tūkst. Eur.

**Pastaba Nr. 4**

Pagrindinės veiklos kitos pajamos – 293797,64 Eur. Tai pajamos, surinktos už suteiktas socialines paslaugas namuose 2018 metais. Padidėjus teikiamų paslaugų namuose įkainiui, padidėjus paslaugų gavėjų skaičiui 48 asmenimis, lėšų surinkimas padidėjo 28,1 tūkst. Eur, lyginant su 2017 metais.

**Pastaba Nr. 5**

Darbo užmokesčio ir socialinio draudimo sąnaudos, lyginant su 2017 metais, padidėjo 1886,7 tūkst.

Bendros darbo užmokesčio ir socialinio draudimo sąnaudos *iš savivaldybės biudžeto padidėjo* – 1600,9 *tūkst. Eur:*

- dėl padidėjusios bazinės mėnesinės algos nuo 130,5 iki 132,5 Eur, dėl padidintų pareiginės algos pastoviosios dalies koeficientų, vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo įstatymu, fondas padidėjo 891,6 tūkst. Eur;

- gavus papildomų asignavimų socialinių įstaigų darbuotojų darbo užmokesčio kėlimui iki 50% iš savivaldybės biudžeto lėšų (Vilniaus miesto savivaldybės mero pavaduotojo pasitarimo Socialinių reikalų ir sveikatos departamento klausimais protokolas 2017-10-16 Nr. 28-515/17) ir padidinus priemokų fondą, sąnaudos padidėjo 363,6 tūkst. Eur;

- 6000470 sąmatoje 2018 metų spalio mėn. papildomai skyrus asignavimų socialinių paslaugų šakos kolektyvinės sutarties vykdymui; socialinių darbuotojų, dirbančių su šeimomis, patiriančiomis socialinę riziką, skatinimui – 68,2 tūkst. Eur;

- 2018 m. rugsėjo mėn., pasibaigus ES lėšomis vykdomam projektui “Integralios pagalbos teikimas Vilniaus mieste” ir 38 pareigybėmis padidėjus Socialinių palsaugų namusoe skyriaus sąmatai, sąnaudos išaugo 112,2 tūkst. Eur;

- atostogų rezervo suma išaugo 165,3 tūkst. Eur.

Bendros darbo užmokesčio ir socialinio draudimo sąnaudos *iš valstybės biudžeto padidėjo* – *320,6 tūkst. Eur:*

- padidinus pareiginės algos pastoviosios dalies koeficientus atvejo vadybininkams ir socialiniams darbuotojams darbui su šeimomis, patiriančiomis socialinę riziką, nuo 4,7 iki 5,4 socialiniams darbuotojams ir nuo 6,11 atvejo vadybininkams bei padidėjus jų pareigybėms nuo 39 iki 67, sąnaudos padidėjo 260,5 tūkst. Eur;

- dėl padidintų pareiginės algos pastoviosios dalies koeficientų, vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo įstatymu, globos sąmatoje fondas padidėjo 21,2 tūkst. Eur;

- atostoginių rezervo fondas padidėjo 38,9 tūkst. Eur;

- *Iš ES fondų sumažėjo 35,2 tūkst. Eur;*

*- už studentų praktikos darbus daugiau 0,4 tūkst. Eur.*

**Pastaba Nr. 6**

Socialinių išmokų sąnaudos išaugo 559,1 tūkst. Eur. Patvirtinus naują Vienkartinių, tikslinių, sąlyginių ir periodinių pašalpų skyrimo ir mokėjimo tavrkos aprašą, iš savivaldybės biudžeto išmokėtų pašalpų suma padidėjo 532,7 tūkst. Eur (2017 m. gavėjų skaičius buvo 1454, 2018 m. – 2524 gavėjai). Iš valstybės biudžeto lėšų, aprūpinant moksleivius mokinio reikmenimis, – 31,8 tūkst. Eur (2017 m. aprūpinti 3204 moksleiviai, 2018 m – 3763 moksleiviai). 5,4 tūkst. Eur sumažėjo kitos paramos sąnaudos – paramos maistu, prekėmis tiekimas, pagal projektą „Vaikų svajonės“.

**Pastaba Nr. 7**

Finansavimo sąnaudų sumą 309851,39 Eur sudaro perduotos gyventojams techninės pagalbos priemonės, turimos Socialinės paramos centre patikėjimo teise (6099,44 Eur); vykdant projektą „Kompleksinių paslaugų šeimai teikimas Vilniaus mieste“ partneriams perduotos finansavimo sumos veiklai vykdyti – 303751,95 Eur (Vilniaus arkivyskupijos „CARITAS“ – 62255,48 Eur, VšĮ Paramos vaikams centrui – 104825,88 Eur, VšĮ pal. J. Matulaičio šeimos pagalbos centrui – 59217,56 Eur, VšĮ „Sotas“ – 40190,97 Eur, VšĮ Vilniaus SOS vaikų kaimui – 37262,06 Eur).

**Pastaba Nr. 8**

Kitos sąnaudos – 24437,97 Eur. Tai išmokėta darbdavio socialinė parama artimo mirties, ligos atveju (24038,88 Eur), banko mokesčiai (399,09 Eur).

*Finansinės būklės ataskaita*

**Pastaba Nr. 9**

2018 metais buvo pilnai amortizuotos ir nurašytos 2017 metais pirktos programos (už 5871,76 Eur) bei naujai 2018 metais už 13737,20 Eur įsigytos Microsoft Office programos licencijos. 6868,60 Eur – likutinė naujai įsigytų programų vertė.

**Pastaba Nr. 10**

Baldų ir biuro įrangos likutinė vertė mažesnė už 2017 metų pabaigos – 17894,66 Eur. Nupirktas serveris už 3790 Eur. Amortizuota už 21684,66 Eur. 2018 m. nurašyta nudėvėtų baldų ir nudėvėtos sugadintos, moraliai pasenusios netinkamos naudoti technikos už 9796,30 Eur (8 kompiuteriai už 4266,29 Eur, 7 spausdintuvai už 4921,23 Eur, 1 stalas už 608,78 Eur).

**Pastaba Nr. 11**

Medžiagos, žaliavos ir ūkinis inventorius - 1415,24 Eur. Tai nepanaudotų degalų likutis 783,64 Eur ir neišduoti spausdintuvai, skirti naujai priimtiems Pagalbos šeimai skyriaus darbuotojams - 631,60 Eur.

**Pastaba Nr. 12**

Išnakstiniai apmokėjimai – 109206,22 Eur.

259,84 Eur – apmokėta UAB “Vokadis” dviejų mėnesių patalpų nuomos dydis, kaip užstatas, vadovaujantis patalpų nuomos sutartimi Nr. 2017/28-48 (Sutartis galioja iki 2020 metų spalio 16 d.).

108946,38 Eur – projekto “Kompleksinių paslaugų šeimai teikimas Vilniaus mieste“ partneriams - NVO pervestas avansas veikloms vykdyti.

**Pastaba Nr. 13**

Sukauptos gautinos sumos – 463998,68 Eur.

Šią sumą sudaro: 415534,62 Eur - sukauptos darbo užmokesčio ir įmokų socialiniam draudimui atostoginių rezervo sumos iš įvairių finansavimo šaltinių ir pagal visas vykdomas programas; 48464,06 Eur - gautinos ateityje SP lėšos iš savivaldybės biudžeto – lėšos, 2018 metais surinktos už suteiktas socialines paslaugas ir pervestos į biudžetą, bet negrąžintos. Jos bus panaudotos 2019 metais.

**Pastaba Nr.14**

Sukauptos mokėtinos sumos – 415534,62 Eur. Tai darbo užmokesčio ir įmokų socialiniam draudimui atostoginių rezervo sukaupta suma.

*Pinigų srautų ataskaita*

**Pastaba Nr. 15**

Gauti asignavimai iš valstybės biudžeto padidėjo, lyginant su 2017 metais**,** 312, 6 tūkst. Eur. Pagrindinė priežastis – padidėjęs darbo užmokesčio ir įmokų socialinam draudimui fondas dėl padidėjusios BMA nuo 130,5 iki 132,5 Eur; padidintų pareiginės algos pastoviosios dalies koeficientų, vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo įstatymu, dėl atvejo vadybininkų ir socialinių darbuotojų darbui su šeimomis, patiriančiomis socialinę riziką, pareiginės algos pastoviosios dalies koeficiento padidinimo nuo 2018 m. lapkričio 1 d. nuo 4,7 iki 5,4 socialiniams darbuotojams ir nuo 6,11 atvejo vadybininkams; vykdant programą „Socialinė parama mokiniams“, 31,8 tūkst. Eur daugiau išleista mokinio reikmenims įsigyti, 2017 metais buvo pervesta 2,7 tūkst. Eur dėl MMA pakėlimo, o 2018 metais tokios sąmatos nebuvo.

**Pastaba Nr. 16**

Gauti asignavimai iš savivaldybės biudžeto padidėjo, lyginant su 2017 metais**,** 1 839,6 tūkst. Eur. Pagrindinė priežastis – padidėjęs darbo užmokesčio ir įmokų socialinam draudimui fondas (1423,1 tūkst. Eur) dėl padidėjusios BMA nuo 130,5 iki 132,5 Eur; padidintų pareiginės algos pastoviosios dalies koeficientų, vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo įstatymu, papildomo finansavimo, vykdant šakos kolektyvinęs sutartį, gavus papildomų asignavimų socialinių įstaigų darbuotojų darbo užmokesčio kėlimui iki 50% iš savivaldybės biudžeto lėšų (Vilniaus miesto savivaldybės mero pavaduotojo pasitarimo Socialinių reikalų ir sveikatos departamento klausimais protokolas 2017-10-16 Nr. 28-515/17) ir padidinus priemokų fondą; sumažėjęs finansavimas ūkio išlaidoms (116,2 tūkst. Eur); patvirtinus naują Vienkartinių, tikslinių, sąlyginių ir periodinių pašalpų skyrimo ir mokėjimo tvarkos aprašą, išlaidos *išaugo 532,7 tūkst*. *Eur.*

**Pastaba Nr. 17**

Gauti asignavimai iš ES bendrai padidėjo, lyginant su 2017 metais**,** 12,4 tūkst. Eur. Vykdant projektą „Integralios pagalbos teikimas Vilniaus mieste“, gauta 127,0 tūkst. Eur mažiau 2018 metais, nes baigėsi projekto įgyvendinimas 2018-09-30 d., t.y. vyko nepilnus metus. Projektas „Kompleksinių paslaugų šeimai teikimas Vilniaus mieste“ pradėtas įgyvendinti nuo 2017-09-01, todėl ir finansavimas 2018 metais buvo 139,4 tūkst. Eur didesnis, nei 2017 metais.

**Pastaba Nr. 18**

Gauti asignavimai iš kitų šaltinių didesni 2018 metais 2,2 tūkst. Eur. 2018 metais gauta 1,0 tūkst. Eur piniginės paramos, skirtos pagal paramos teikėjo pageidavimą, nepasiturinčioms šeimoms, 1,0 tūkst. Eur paramos pinigų buvo pervesta klaidingai į Socialinės paramo centro sąskaitą; 0,2 tūkst. Eur daugiau finansuota iš Vilniaus edukologijos universiteto už vadovavimą studentų praktikai.

**Pastaba Nr. 19**

Už suteiktas paslaugas – 301584,74 Eur. Suma susideda iš asmenų, kuriems buvo suteiktos pagalbos į namus paslaugos, dienos socialinės globos asmens namuose paslaugos – 290461,43 Eur ir pervestų sumų, kompensuojančių komunalines sąnaudas iš Savarankiško gyvenimo namų „Savi namai“ gyventojų, - 11 123,31 Eur.

**Pastaba Nr. 20**

Eilutėje „Įplaukos už suteiktas paslaugas iš biudžeto“ – 341487,35 Eur. Ją sudaro: 309571,17 Eur (242022,16 Eur iš 6000610 sąmatos ir 67549,54 Eur iš 6000554 sąmatos) – grąžinta pervesta Vilniaus miesto savivaldybės Socialinės paramos centrui specialiosios paskirties lėšų suma už suteiktas socialines paslaugas gyventojams ir Vilniaus miesto savivaldybės administracijos apmokėtos sąnaudų kompensavimo sąskaitos – 31915,65 Eur.

**Pastaba Nr. 21**

Eilutėje „Kitos įplaukos“ – 7707,42 Eur. Suma susideda iš 6635,45 Eur – grąžintos iš banko pervestos pašalpų gavėjams pašalpos arba dėl uždarytų atsiskaitomųjų sąskaitų arba dėl laiku neatsiimtų pašalpų; 900,06 Eur – draudimo išmoka už patalpų draudiminį remontą, 168,91 eur UAB „ Šeimos ratas“ pervesta išlaidų kompensavimo suma už sunaudotą vandenį.

**Pastaba Nr. 22**

Grąžinta nepanaudotų asignavimų į valstybės biudžetą pagal visas programas ir sąmatas 2018 metais 8,5 tūkst. Eur mažiau, nei 2017 metais.

**Pastaba Nr. 23**

Į savivaldybės biudžetą pervestos lėšos – 291655,07 Eur. Suma susideda iš:

1193,64 Eur - grąžintas nepanaudotas finansavimas pagal visas programas ir sąmatas; pervestos surinktos įmokos iš gyventojų už suteiktas socialines paslaugas namuose – 290461,43 Eur.

**Pastaba Nr. 24**

Pervestos lėšos „ES, užsienio valstybėms ir tarptautinėms organizacijoms“ – 57252,01 Eur. Tai ES lėšomis vykdomo savivaldybės projekto nepanaudotų lėšų likutis pagal projektą „Kompleksinių paslaugų šeimai teikimas Vilniaus mieste“ pervestas į savivaldybės biudžetą.

**Pastaba Nr. 25**

Pervestos lėšos kitiems subjektams – 1000 Eur. Grąžinta klaidingai pervesta parama lėšų siuntėjui.

**Pastaba Nr. 26**

2018 metais ilgalaikis turtas įsigytas už 34477,20 Eur. Visas turtas įsigytas iš SP (specialiosios paskirties) lėšų: 13737,20 Eur už 101 licenciją, 3790,0 Eur – serveris, 16950 Eur – automobilis.

**PRIEDAI**

**Priedas Nr. 1.** Finansinės ir investicinės pajamos ir sąnaudos.

2018 m. nėra.

**Priedas Nr. 2.** Informacija apie išankstinius apmokėjimus.

Sumą 109206,22 Eur sudaro: 259,84 Eur – apmokėta UAB “Vokadis” dviejų mėnesių patalpų nuomos dydis, kaip užstatas, vadovaujantis patalpų nuomos sutartimi Nr. 2017/28-48 (Sutartis galioja iki 2020 metų spalio 16 d.).

108946,38 Eur projekto “Kompleksinių paslaugų šeimai teikimas Vilniaus mieste“ partneriams - NVO pervestas avansas veikloms vykdyti.

**Priedas Nr. 4.** Kitos pajamos - 293797,64 Eur.

Tai pajamos už 2018 metais suteiktas socialines paslaugas. Lyginant su 2017 metais, išaugus gavėjų ir suteiktų paslaugų skaičiui, pakilus paslaugų kainai, pajamos padidėjo 28464,36 Eur.

**Priedas Nr. 7.** Per vienerius metus gautinos sumos 488762,73 Eur. Sukauptas gautinas sumas sudaro:

|  |  |  |
| --- | --- | --- |
| **Eil. Nr.** | **Sukauptos gautinos sumos** | **Paskutinė ataskaitinio laikotarpio diena (Eur)** |
| 1. | Sukauptiems atostoginiams ir socialinio draudimo įmokoms išmokėti | 415534,62 |
| 2. | Gautinas finansavimas už patirtų sąnaudų apmokėjimą |  |
| 3. | Iš VMS už suteiktas paslaugas – sąnaudų kompensavimas |  |
|  | Ateityje grąžintinos SP lėšos iš savivaldybės biudžeto | 48464,06 |
| 4. | Gautinos sumos iš paslaugų gavėjų už suteiktas socialines paslaugas gruodžio mėnesį | 24764,05 |
| 5. | Žalos atlyginimas už pavogtą turtą |  |
|  | **IŠ VISO:** | **488762,73** |

**Priedas Nr. 8.** Pinigai ir pinigų ekvivalentai - 2609,48 Eur.

Sudaro pavedimų lėšų sąskaitoje esantys pervesti, 2% GPM, paramos lėšos.

**Priedas Nr. 9.** Trumpalaikėsmokėtinos sumos 422921,55 Eur.

Paskutinę ataskaitinio laikotarpio dieną sukauptas mokėtinas sumas sudaro: sukauptų darbo užmokesčio ir socialinio draudimo įmokų atostoginių sąnaudų suma 415534,62 Eur; iš jų 97148,17 Eur – įmokos Socialinio draudimo fondui; ir tiekėjams mokėtinos sumos už suteiktas paslaugas – 7386,93 Eur.

**Priedas Nr. 10.**

**20-ojo VSAFAS „ Finansavimo sumos“ 4 priedas**.

Finansavimo sumų pergrupavimo stulpelis:

Iš valstybės biudžeto lėšų (-) 199,26 Eur suma, gauta atsargoms įsigyti, keliama iš „kitoms išlaidoms kompensuoti“ eilutės į eilutę „nepiniginiam turtui įsigyti“.

Savivaldybės biudžeto lėšų (-) 17311,69 Eur suma, gauta atsargoms įsigyti, keliama iš „kitoms išlaidoms kompensuoti“ eilutės į eilutę „nepiniginiam turtui įsigyti“.

ES biudžeto lėšų (-) 5000,00 Eur suma, gauta atsargoms įsigyti, keliama iš „kitoms išlaidoms kompensuoti“ eilutės į eilutę „nepiniginiam turtui įsigyti“.

Iš kitų šaltinių neatlygintinai gautą turtą – 20024,53 Eur sudaro: už 5985,54 Eur gauta neįgaliųjų techninės pagalbos priemonių, pildant paramos programą „Vaikų svajonės“ – 188,43 Eur, už 13227,39 Eur gauti labdaros ir paramos fondo „Maisto bankas“ produktai; 623,17 Eur suteikta parama daiktais (leidiniai iš UAB „Media Bitės“ už 144,99 Eur, VšĮ „Geros valios projektai“ įv. namų apyvokos daiktų už 478,18 Eur).

Finansavimo sumų nepiniginiam turtui įsigyti sumažėjimas dėl jų perdavimo ne viešojo sektoriaus subjektams – Vilniaus miesto gyventojams – už 20138,43 Eur išdalinta parama maistu, daiktais, neįgaliųjų techninės pagalbos priemonėmis.

**Priedas Nr. 11.** Finansavimo sumų likučiai – 341031,59 Eur.

Iš valstybės biudžeto 265,0 Eur – finansavimo sumos nepiniginiam turtui įsigyti.

Iš savivaldybės biudžeto 127116,89 Eur; finansavimo sumos nepiniginiam turtui įsigyti – 126093,44 Eur, kitoms išlaidoms kompensuoti – 1023,45 Eur. Pastaroji suma – išmokėtas dviejų mėnesių dydžio avansas už patalpų nuomą UAB „Vokadis“ pagal 2017- 10-16 sutartį – 259,84 Eur ir 763,61 Eur apmokėti, bet nepanaudoti degalai.

Iš Europos Sąjungos lėšų 210881,66 Eur. Finansavimo sumos nepiniginiam turtui įsigyti – 101935,28 Eur, kitoms išlaidoms – 108946,38 Eur – ateinančių laikotarpių sąnaudos vykdomame projekte „Kompleksinių paslaugų šeimai teikimas Vilniaus mieste“ .

Iš kitų šaltinių – 2768,04 Eur.

Finansavimo sumos nepiniginiam turtui įsigyti – 174,10 Eur.

Finansavimo sumos kitoms išlaidoms – 1026,94 Eur. Tai nepanaudotos 2% GPM lėšos.

**Priedas Nr. 12.** Informacija pagal veiklos segmentus:

|  |  |
| --- | --- |
| **Sąnaudos** | **Suma (Eur)** |
| Darbo užmokesčio ir socialinio draudimo įmokos | 6051390,56 |
| Komunalinių paslaugų ir ryšių | 64888,71 |
| Nusidėvėjimo ir amortizacijos | 59406,19 |
| Komandiruočių | 98,55 |
| Transporto | 38467,18 |
| Kvalifikacijos kėlimo | 26550,75 |
| Paprastojo remonto ir eksploatavimo | 54097,28 |
| Nuvertėjimo ir nurašytų sumų |  |
| Sunaudotų ir parduotų atsargų savikaina | 48235,71 |
| Socialinių išmokų | 886502,96 |
| Nuomos | 2608,32 |
| Finansavimo sąnaudos | 309851,39 |
| Kitų paslaugų | 171540,04 |
| Kitos | 24437,97 |
| **IŠ VISO:** | **7738075,61** |

Darbo užmokesčio ir socialinio draudimo sąnaudas sudaro:

Padidęjęs bendras atostoginių rezervo fondas - 206339,92 Eur;

Pareigybių sąraše nurodytų darbuotojų priskaičiuotos sąnaudos, vykdant Socialinės paramos centro pagrindinės veiklos planines sąmatas, finansuojamas iš savivaldybės, valstybės biudžeto lėšų, ES, kitų šaltinių lėšų, sudaro – 5844876,88 Eur. Iš jų: iš savivaldybės biudžeto lėšų – 4468889,89 Eur, iš valstybės biudžeto lėšų – 1037237,63 Eur. ES projekto “Integralios pagalbos teikimas Vilniaus mieste” – 258789,86 Eur. ES projekto „Kompleksinių paslaugų šeimai teikimas Vilniaus mieste“ – 79089,98 Eur.

Už vadovavimą studentų praktikai Lietuvos edukologijos universiteto studentams – 1043,28 Eur.

Socialinių išmokų sąnaudas – 886502,96 Eur sudaro:

* išmokėtos vienkartinės, tikslinės, sąlyginės ir periodinės pašalpos iš savivaldybės biudžeto lėšų 2460 asmenims – 656 972,97 Eur. Iš jų 336 asmenims nupirkti vienkartiniai transporto bilietai ir vilniečio kortelės už 5930,0 Eur; iš įkalinimo įstaigų 203 grįžusiems asmenims išmokėta 20026,0 Eur, dokumentų gamybai skirta 710,8 Eur 40 asmenims, Všį Romų visuomenės centrui 36 gyventojui pirktos malkos už 4000,00 Eur, pašalpos nuo 1 BSI iki 3 BSI išmokėta 889 asmenims 79383,05 Eur, nuo 4 BSI iki 55 BSI išmokėtos 899 asmenims už 531060,42 Eur, trynukų susilaikusiems – 1520,0 Eur, 45 kūdikio kraiteliai už 6734,70 Eur, 11 šimtamečių – 7608 Eur.
* iš valstybės biudžeto lėšų 3763 moksleiviams skirta parama mokinio reikmenimis įsigyti sudarė 214 491 Eur, tiesiogiai pervedant lėšas į atsiskaitomąsias sąskaitas mokinio tėvams arba globėjams bei nuperkant mokyklines prekes šeimose, patiriančios seocialinę riziką, augantiems vaikams. Vienam moksleiviui skiriama parama mokinio reikmenims įsigyti – 57,00 eurai.
* už 14038,99 Eur nepasiturintiems asmenims išdalinta parama maistu ir daiktais.

Kitų paslaugų sąnaudas 171540,04 Eur sudaro patalpų apsaugos, patalpų valymo, kilimėlių keitimo, mažaverčio inventoriaus remonto, lifto techninės priežiūros, VĮ „Registrų centras“ registro duomenų naudojimo išlaidos, patalpų administravimo išlaidos, kt. išlaidos.

**PRIDEDAMA:**

ATASKAITOS:

1.Veiklos rezultatų ataskaita, 1 lapas.

2.Finansinės būklės ataskaita pagal 2018 m. gruodžio 31 d. duomenis, 2 lapai.

3.Grynojo turto pokyčių ataskaita pagal 2018 m. gruodžio 31 d. duomenis, 1 lapas.

4.Pinigų srautų ataskaita pagal 2018 m. gruodžio 31 d. duomenis, 2 lapai.

PRIEDAI PRIE AIŠKINAMOJO RAŠTO:

1. Finansinės ir investicinės veiklos pajamas ir sąnaudos, 1 lapas.
2. Informacija apie išankstinius apmokėjimus, 1 lapas.

3. Ilgalaikio materialiojo turto balansinės vertės pasikeitimas, 2 lapai.

4.Pagrindinės veiklos kitos pajamos, 1 lapas.

5. Atsargų vertės pagal grupes, 1 lapas.

6. Atsargų vertės pasikeitimas, 1 lapas

7. Informacija apie per vienus metus gautinas sumas, 1 lapas.

8. Informacija apie pinigus ir pinigų ekvivalentus, 1 lapas.

9. Informacija apie kai kurias trumpalaikes mokėtinas sumas, 1 lapas.

10. Finansavimo sumos pagal šaltinį, tikslinę paskirtį ir jų pokyčius per ataskaitinį laikotarpį, 1 lapas.

11. Finansavimo sumų likučiai, 1 lapas.

12. Informacija pagal veiklos segmentus, 1 lapas.

Direktorė Jurgita Gajauskienė

Finansų skyriaus vedėja-vyriausioji buhalterė Diana Radzevičienė