**VILNIAUS MIESTO SOCIALINĖS PARAMOS CENTRAS**

Kauno g. 3, tel. / faks. (8 5) 213 3663, el. p. [info@spcentras.lt](mailto:info@spcentras.lt)

Finansų ir strateginio planavimo departamento

Apskaitos ir finansų valdymo metodologijos skyriui

**TARNYBINIS PRANEŠIMAS**

**DĖL VILNIAUS MIESTO SOCIALINĖS PARAMOS CENTRO**

**2017 METŲ FINANSINĖS ATASKAITOS**

2017-02- Nr. A121- -(2.1.19-SR2)

Vilnius

Teikiame Vilniaus miestos socialinės paramos centro (toliau – Socialinės paramos centras) 2017 m. finansinę ataskaitą.

Socialinės paramos centras yra biudžetinė įstaiga, įsteigta Vilniaus miesto tarybos 1991 m. lapkričio 20 d. sprendimu Nr. 170 “Dėl Socialinės rūpybos įstaigos steigimo”. Pasikeitus įstaigos pavadinimui, registracijos data Juridinių asmenų registre – 2008 m. rugpiūčio 8 d., įstaigos kodas – 190997565.

Įstaiga priskirta Vilniaus miesto savivaldybės administracijos Socialinių reikalų ir sveikatos departamento reguliavimo sričiai.

Socialinės paramos centro misija – teikti socialinę paramą Vilniaus miesto gyventojams, kurie negali savarankiškai rūpintis savo asmeniniu (šeimos) gyvenimu ir kuriems būtina pagalba, tenkinant jų būtinuosius poreikius bei sprendžiant socialines problemas.

Socialinės paramos centro nuostatai patvirtinti 2013 m. rugsėjo 25 d. Vilniaus miesto savivaldybės tarybos sprendimu Nr. 1-1489. Įstaiga yra viešasis juridinis asmuo, turintis herbinį antspaudą ir atsiskaitomąsias sąskaitas AB DNB (nuo 2017 spalio mėn. – Luminor) banke.

Socialinės paramos centras sudaro ir teikia atskirus žemesniojo lygio finansinių ataskaitų ir biudžeto vykdymo ataskaitų rinkinius.

Finansinių ataskaitų rinkinys sudarytas už 2017-01-01-2017-12-31 ataskaitinį laikotarpį pagal 2017 metų paskutinės dienos duomenis.

Socialinės paramos centro finansiniai metai sutampa su kalendoriniais metais.

Kontroliuojamų arba asocijuotų subjektų bei filialų Socialinės paramos centras neturi.

Įstaigos ataskaitinio laikotarpio pabaigoje patvirtintas 408 etatas, užimtų – 367 etatai, finansuojami iš valstybės ir savivaldybės biudžeto lėšų. Iš jų 38 etatai patvirtinti pagal projektą „Integralios pagalbos teikimas Vilniaus mieste“, finansuojami iš Europos Sąjungos lėšų. Didžiausia dalis neužimtų etatų – socialiniai darbuotojai darbui su socialinės rizikos šeimomis.

**APSKAITOS POLITIKA**

Socialinės paramos centro parengtos finansinės ataskaitos atitinka Viešojo sektoriaus apskaitos ir finansinės atskaitomybės standartus (toliau – VSAFAS).

Socialinės paramos centras, tvarkydamas buhalterinę apskaitą ir rengdamas finansines ataskaitas, vadovaujasi Lietuvos Respublikos viešojo sektoriaus apskaitos ir atskaitomybės įstatymu, VSAFAS standartais, Lietuvos Respublikos biudžeto sandaros įstatymu. Apskaita tvarkoma rankiniu būdu, naudojant memorialinę – orderinę apskaitos sistemą. 2011 metais buvo pradėta diegti buhalterinė apskaitos programa FVAS. Bandoma formuoti kai kurias ataskaitas, naudojantis šia programa. Iki šiol ne visas ataskaitas įmanoma gauti programos pagalba. Apskaitos duomenys detalizuojami pagal šiuos požymius:

1. valstybės funkciją;
2. programą;
3. lėšų šaltinį;
4. valstybės biudžeto išlaidų ir pajamų ekonominės klasifikacijos straipsnį.

Visos operacijos ir ūkiniai įvykiai apskaitoje registruojami dvejybiniu įrašu didžiojoje knygoje. Taikomi kaupimo, subjekto veiklos tęstinumo, periodiškumo, pastovumo, piniginio mato, duomenų palyginimo, turinio viršenybės prieš formą principai.

### Nematerialusis turtas

Nematerialusis turtas – materialios formos neturintis, nuo kitų viešojo sektoriaus subjekto materialiojo turto vienetų atskiriamas nepiniginis turtas, kuriuo viešojo sektoriaus subjektas disponuoja ir kurį naudodamas numato gauti tiesioginės ir (arba) netiesioginės ekonominės naudos. Nematerialaus turto pripažinimo kriterijai:

* lengvai atskiriamas nuo kitų turto vienetų;
* VSS būsimais laikotarpiais iš turto gaus ekonominės naudos;
* galima patikimai nustatyti turto įsigijimo savikainą;
* VSS turi teisę tuo turtu disponuoti ir jį kontroliuoti.

Nematerialusis turtas pirminio pripažinimo metu apskaitoje yra registruojamas įsigijimo savikaina. Po pirminio pripažinimo nematerialusis turtas, kurio naudingo tarnavimo laikas ribotas, finansinėse ataskaitose yra parodomas įsigijimo savikaina, atėmus sukauptą amortizaciją ir nuvertėjimą, jei jis yra.

Nematerialiojo turto amortizuojamoji vertė yra nuosekliai paskirstoma per visą nustatytą turto naudingo tarnavimo laiką tiesiogiai proporcingu metodu. Likvidacinė vertė – 0.

Neatlygintinai gautas nematerialusis turtas ne iš viešojo sektoriaus subjekto registruojamas jo tikrąja verte pagal įsigijimo dienos būklę, jei tikrąją vertę įmanoma patikimai nustatyti. Jei tikrosios vertės patikimai nustatyti negalima, tuomet nematerialusis turtas registruojamas simboline vieno euro verte.

Nustatytos šios nematerialiojo turto grupės ir turto amortizacijos laikas:

|  |  |  |
| --- | --- | --- |
| **Eil. Nr.** | **Turto grupės** | **Turto nusidėvėjimo (amortizacijos) normatyvas (metais)** |
| 1. | Programinė įranga, jos licencijos ir techninė dokumentacija | 1 |

### Ilgalaikis materialusis turtas

Ilgalaikis materialusis turtas – materialus turtas, numatomas naudoti ilgiau nei vienus metus ir jo įsigijimo savikaina ne mažesnė už Vyriausybės nustatytą minimalią viešojo sektoriaus ilgalaikio materialiojo turto vertę. Šiuo metu – 500 eurų. Paskutinis kriterijus netaikomas nekilnojamam turtui, transporto priemonėms.

Įsigytas ilgalaikis materialusis turtas pirminio pripažinimo momentu apskaitoje registruojamas įsigijimo savikaina. Po pirminio pripažinimo ilgalaikis materialusis turtas, išskyrus kultūros ir kitas vertybes, finansinėse ataskaitose rodomas įsigijimo savikaina, atėmus sukauptą nusidėvėjimą ir nuvertėjimą, jei jis yra. Likvidacinė vertė – 0 eurų.

Neatlygintinai gautas ilgalaikis materialusis turtas ne iš viešojo sektoriaus subjekto registruojamas jo tikrąja verte pagal įsigijimo dienos būklę. Jei tikrosios vertės patikimai nustatyti negalima, tuomet ilgalaikis materialusis turtas registruojamas simboline vieno euro verte.

Neatlygintinai gautas ilgalaikis materialusis turtas iš kito viešojo sektoriaus subjekto, kuriam iki perdavimo buvo taikomas įsigijimo savikainos metodas, apskaitoje registruojamas tokia pačia įsigijimo savikaina, kokia jis buvo užregistruotas perduodančio viešojo sektoriaus subjekto apskaitoje. Taip pat registruojamas sukauptas nusidėvėjimas bei nuvertėjimas (jei jis yra) pagal ilgalaikio materialiojo turto perdavimo dienos būklę.

Ilgalaikio materialiojo turto nusidėvėjimas skaičiuojamas taikant tiesiogiai proporcingą (tiesinį) metodą pagal ilgalaikio turto nusidėvėjimo (amortizacijos) normatyvus:

|  |  |  |
| --- | --- | --- |
| **Eil. Nr.** | **Turto grupės** | **Turto nusidėvėjimo normatyvas (metai)** |
| 1. | Lengvieji automobiliai ir jų priekabos | 10 |
| 2. | Specialūs automobiliai | 7 |
| 3. | Baldai | 10 |
| 4. | Kompiuteriai ir jų įranga: kompiuteriai, monitoriai, nepertraukiamo maitinimo šaltiniai | 6  4 |
| 5. | Kopijavimo ir dokumentų dauginimo priemonės  Duomenų saugyklos | 7  4 |
| 6. | Kita biuro įranga: spausdintuvai,  telefono aparatai, faksai | 6  10 |
| 7. | Kitas ilgalaikis materialusis turtas  muzikos instrumentai,  žaliuzės | 10  15  5 |

### Atsargos

Atsargos – tai Socialinės paramos centro turtas, kuris per vienus metus sunaudojamas viešosioms paslaugoms teikti, kuris yra laikomas, numatant jį perduoti arba paskirstyti vykdant įprastą veiklą. Atsargoms taip pat priklauso ūkinis inventorius.

Pirminio pripažinimo metu atsargos įvertinamos įsigijimo (pasigaminimo) savikaina, o sudarant finansines ataskaitas – įsigijimo ar pasigaminimo savikaina arba grynąja realizavimo verte, atsižvelgiant į tai, kuri iš jų mažesnė.

Nemokamai gautos atsargos apskaitoje registruojamos grynąja realizavimo verte.

Atsargų sunaudojimas arba perdavimas apskaitoje registruojamas pagal nuolat apskaitomų atsargų būdą, kai buhalterinėje apskaitoje registruojama kiekviena su atsargų sunaudojimu arba pardavimu susijusi operacija.

Prie atsargų priskiriamas neatiduotas naudoti ūkinis inventorius. Naudojamo inventoriaus apskaita tvarkoma nebalansinėse sąskaitose kiekine ir vertine išraiška.

Finansinis turtas

Apskaitydamas finansinį turtą ir finansinius įsipareigojimus, Socialinės paramos centras, pirmą kartą pripažindamas finansinį turtą ir įsipareigojimus, įvertina jį įsigijimo savikaina, kurią sudaro sumokėta arba mokėtina už jį suma. Socialinės paramos centre apskaitomas tik trumpalaikis finansinis turtas: išankstiniai apmokėjimai, per vienerius metus gautinos sumos, pinigai. Socialinės paramos centre apskaitomi trumpalaikiai finansiniai įsipareigojimai: mokėtinos sumos į biudžetus ir fondus, mokėtinos socialinės išmokos, tiekėjams mokėtinos sumos, su darbo santykiais susiję įsipareigojimai. Finansiniai įsipareigojimai apskaitoje registruojami tik tada, kai Socialinės paramos centras prisiima įsipareigojimą sumokėti pinigus.

### Finansavimo sumos

Gautos (gautinos) finansavimo sumos iš visų finansavimo šaltinių, panaudotos per ataskaitinį laikotarpį Socialinės paramos centro turėtoms sąnaudoms kompensuoti, pripažįstamos finansavimo pajamomis.

Finansavimo sumos skirstomos pagal šaltinius: iš valstybės biudžeto, iš savivaldybės biudžeto, iš Europos Sąjungos, užsienio ir tarptautinių organizacijų, iš kitų šaltinių. Finansavimo sumos pagal paskirtį skirstomos į sumas nepiniginiam turtui įsigyti ir kitoms išlaidoms kompensuoti.

Gautinos finansavimo sumos pripažįstamos ir registruojamos gavėjo apskaitoje kaip turtas ir kaip finansavimo sumos, jeigu finansavimo sumų gavėjas užtikrina, kad tenkinamos finansavimo sumų davėjo jam nustatytos sąlygos gauti finansavimo sumas, jei finansavimo sumų dydis gali būti patikimai įvertintas.

Kai gautinos finansavimo sumos yra gautos, finansavimo sumos perkeliamos iš gautinų sumų į gautų finansavimo sumų sąskaitą.

Jei Socialinės paramos centras turi sąnaudų, kurios bus kompensuotos iš finansavimo sumų, bet ataskaitinio laikotarpio pabaigoje nepateikė paraiškos, registruojamos sukauptos gautinos sumos (sukauptos finansavimo pajamos).

**Atidėjiniai**

Atidėjiniai pripažįstami ir registruojami apskaitoje tik tada, kai dėl įvykio praeityje Socialinės paramos centras turi dabartinę teisinę prievolę ar neatšaukiamąjį pasižadėjimą, ir tikėtina, kad jam įvykdyti bus reikalingi ištekliai, o įsipareigojimo suma gali būti patikimai įvertinta. Jei patenkinamos ne visos šios sąlygos, atidėjiniai nėra pripažįstami.

**Pajamos**

Pajamų apskaitai taikomas kaupimo principas. Finansavimo pajamos pripažįstamos tuo pačiu laikotarpiu, kai yra patiriamos su šiomis pajamomis susijusios sąnaudos.

Pajamos, išskyrus finansavimo pajamas, pripažįstamos, kai tikėtina, jog Socialinės paramos centras gaus su sandoriu susijusią ekonominę naudą, kai galima patikimai įvertinti pajamų sumą ir kai galima patikimai įvertinti su pajamų uždirbimu susijusias sąnaudas.

**Sąnaudos**

Sąnaudos apskaitoje pripažįstamos vadovaujantis kaupimo ir palyginamumo principais tuo ataskaitiniu laikotarpiu, kai uždirbamos su jomis susijusios pajamos, neatsižvelgiant į pinigų išleidimo laiką. Sąnaudomis pripažįstama tik ta ankstesniųjų ir ataskaitinio laikotarpių išlaidų, duosiančių ateityje ekonominę naudą, dalis, kuri tenka per ataskaitinį laikotarpį uždirbtoms pajamoms (atliktiems veiksmams vykdant priskirtas funkcijas).

Išlaidos, skirtos pajamoms uždirbti būsimaisiais laikotarpiais, apskaitoje registruojamos ir pateikiamos finansinėse ataskaitose kaip turtas ir bus pripažįstamos sąnaudomis būsimaisiais laikotarpiais.

Išlaidos, kurios neduos ekonominės naudos ateinančiais ataskaitiniais laikotarpiais, pripažįstamos sąnaudomis tą ataskaitinį laikotarpį, kada buvo padarytos.

Jei dėl avarijos ar kitų priežasčių sugadinto turto remonto išlaidas kompensuoja draudimo įmonė ar kitas subjektas, remonto išlaidos turi būti sumažintos kompensuojama suma. Jei kompensuojama suma viršija remonto išlaidas, skirtumas pripažįstamas ataskaitinio laikotarpio pajamomis. Gali būti ir kitų atvejų, kai viešojo sektoriaus subjekto sąnaudas jo naudai kompensuoja kitas subjektas. Tokiu atveju vertinama, ar toks kompensavimas nėra laikytinas finansavimu arba parama, ir jei nėra, gautų kompensacijų suma mažinamos pripažintos sąnaudos.

### Turto nuvertėjimas

Sudarant finansinių ataskaitų rinkinį, nustatoma, ar yra turto nuvertėjimo požymių. Jeigu yra vidinių ar išorinių nuvertėjimo požymių, nustatoma turto atsiperkamoji vertė, kuri palyginama su turto balansine verte.

Pripažinus ilgalaikio materialiojo ar nematerialiojo turto nuvertėjimo nuostolį, perskaičiuojamos būsimiesiems ataskaitiniams laikotarpiams tenkančios turto nusidėvėjimo (amortizacijos) sumos, kad turto nudėvimoji (amortizuojamoji) vertė po nuvertėjimo būtų tolygiai paskirstyta per visą likusį jo naudingo tarnavimo laiką, t. y. nuvertėjimo suma nudėvima per likusį naudingo tarnavimo laiką, mažinant nusidėvėjimo sąnaudas.

### Tarpusavio užskaitos ir palyginamieji skaičiai

Sudarant finansinių ataskaitų rinkinį, turtas ir įsipareigojimai bei pajamos ir sąnaudos nėra užskaitomos tarpusavyje, išskyrus atvejus, kai konkretus VSAFAS reikalauja būtent tokios užskaitos (pvz., dėl draudiminio įvykio patirtos sąnaudos yra užskaitomos su gauta draudimo išmoka).

### 

### Apskaitos politikos keitimas

Socialinės paramos centras pasirinktą apskaitos politiką taiko nuolat arba gana ilgą laiką tam, kad būtų galima palyginti skirtingų ataskaitinių laikotarpių finansines ataskaitas. Tokio palyginimo reikia Socialinės paramos centro finansinės būklės, veiklos rezultatų, grynojo turto ir pinigų srautų keitimosi tendencijoms nustatyti. Ūkinių operacijų bei ūkinių įvykių pripažinimo, apskaitos ar dėl jų atsirandančio turto, įsipareigojimų, finansavimo sumų, pajamų ir (arba) sąnaudų vertinimo apskaitoje pakeitimas yra laikomas apskaitos politikos keitimu. Apskaitos politika gali būti keičiama dėl VSAFAS nuostatų pasikeitimo, jei kiti teisės aktai to reikalauja.

Apskaitos politikos keitimas finansinėse ataskaitose parodomas taikant retrospektyvinį būdą, t. y. nauja apskaitos politika taikoma taip, lyg ji visada būtų buvusi naudojama, todėl pakeista apskaitos politika yra pritaikoma ūkinėms operacijoms ir ūkiniams įvykiams nuo jų atsiradimo. Apskaitos politika gali būti keičiama tik nuo ataskaitinio laikotarpio pradžios, nes informacija už visą ataskaitinį laikotarpį turi būti rodoma taikant vienodą apskaitos politiką panašaus pobūdžio ūkinėms operacijoms ir ūkiniams įvykiams. Lyginamoji ankstesnio ataskaitinio laikotarpio informacija finansinėse ataskaitose pateikiama tokia, kokia buvo, t. y. nėra koreguojama. Ataskaitinio laikotarpio veiklos rezultatų ataskaitoje apskaitos politikos keitimo poveikio dalis, susijusi su ankstesniais ataskaitiniais laikotarpiais, rodoma straipsnyje „Apskaitos politikos keitimo ir esminių klaidų taisymo įtaka“.

### Apskaitinių įverčių keitimas

Kai turto ar įsipareigojimų vertės negali būti tiksliai apskaičiuotos, o tik įvertintos, naudojami apskaitiniai įverčiai. Pavyzdžiui, apskaitinis įvertinimas naudojamas įvertinant nudėvimojo turto nusidėvėjimą per laikotarpį naudojant atitinkamą turto nusidėvėjimo skaičiavimo metodą, atidėjinio, abejotinų skolų, sukauptų pajamų, sukauptų įsipareigojimų sumą, finansinio turto ar įsipareigojimų tikrąją vertę ir panašiai. Apskaitiniai įverčiai yra peržiūrimi tuo atveju, jei pasikeičia aplinkybės, kuriomis buvo remtasi atliekant įvertinimą arba atsiranda papildomos informacijos ar kitų įvykių. Apskaitinio įverčio keitimas nesusijęs su ankstesniais ataskaitiniais laikotarpiais ir nėra apskaitos klaidos taisymas, todėl buhalterinėje apskaitoje registruojamas tą ataskaitinį laikotarpį, kurį keitimas buvo atliktas, o finansinėse ataskaitose rodomas taikant perspektyvinį būdą. Finansinių ataskaitų elemento vertės pokytis, atsiradęs dėl apskaitinio įverčio pokyčio, turi būti rodomas toje pačioje veiklos rezultatų ataskaitos eilutėje, kurioje buvo rodoma prieš tai buvusi šio ataskaitos elemento vertė.

**Apskaitos klaidų taisymas**

Ataskaitiniu laikotarpiu gali būti pastebėtos apskaitos klaidos, padarytos praėjusių ataskaitinių laikotarpių finansinėse ataskaitose. Ir esminės, ir neesminės klaidos taisomos einamojo ataskaitinio laikotarpio finansinėse ataskaitose. Jei apskaitos klaida nėra esminė, jos taisymas registruojamas toje pačioje sąskaitoje, kurioje buvo užregistruota klaidinga informacija, ir rodomas toje pačioje veiklos rezultatų ataskaitos eilutėje, kurioje buvo pateikta klaidinga informacija. Jei apskaitos klaida esminė, jos taisymas registruojamas tam skirtoje sąskaitoje ir rodomas veiklos rezultatų ataskaitos straipsnyje „Apskaitos politikos keitimo ir esminių klaidų taisymo įtaka“. Lyginamoji ankstesnio ataskaitinio laikotarpio finansinė informacija pateikiama tokia, kokia buvo, t. y. ji nekoreguojama.

Apskaitos klaida laikoma esmine, jei jos vertinė išraiška individualiai arba kartu su kitų to ataskaitinio laikotarpio klaidų vertinėmis išraiškomis yra didesnė 0,5% per finansinius metus gautų finansavimo sumų vertės arba 0,25% turto vertės.

**PASTABOS**

*Veiklos rezultatų ataskaita*

**Pastaba Nr.1**

Lyginant su 2016 metais, finansavimo pajamos iš valstybės biudžeto lėšų padidėjo 131,0 tūkst. eurų. Priežastis – padidėjęs darbo užmokesčio ir įmokų socialiniam draudimui fondas, asignavimai kvalifikacijos kėlimui, skyrus papildomus 28 etatus socialiniams darbuotojams darbui su socialinės rizikos šeimomis.

**Pastaba Nr.2**

Finansavimo pajamos iš ES fondo padidėjo 234,4 tūkst. Eur, pradėjus vykdyti naują projektą „Kompleksinių paslaugų šeimai teikimas Vilniaus mieste“.

**Pastaba Nr. 3**

Pagrindinės veiklos kitos pajamos – 265 695,17 Eur. Tai pajamos, surinktos už suteiktas socialines paslaugas namuose 2017 metais. Pakilus teikiamų paslaugų namuose įkainiui, lėšų surinkimas padidėjo 36,9 tūkst. Eur, lyginant su 2016 metais.

**Pastaba Nr. 4**

Dėl 2017 metais naujai priimtų darbuotojų darbui su socialinės rizikos šeimomis, pradėto vykdyti naujo projekto ES lėšomis „Kompleksinių paslaugų šeimai teikimas Vilniaus mieste“, darbo užmokesčio ir socialinio draudimo sąnaudos, lyginant su 2016 metais, padidėjo 494,3 tūkst. Eur.

**Pastaba Nr.5**

Kvalifikacijos kėlimo sąnaudos – 35353,84 Eur. Padidėjo 18,8 tūkst. Eur., lyginant su 2016 metais. 2017 metais buvo daugiau dalyvauta seminaruose įvairiais klausimais, supervizijose. Pvz., Socialinio darbo skyriaus 35 darbuotojai dalyvavo supervizijose, 34 darbuotojai dalyvavo seminare „Psichikos sutrikimai, jų simptomatika ir socialinė pagalba“virš 40 darbuotojų įvairiuose kituose seminaruose: „Darbo ypatumai teikiant bendruomenines paslaugas asmenims, turintiems proto, psichikos negalią, bei jų šeimoms”, “Agresyvaus ir smurtinio elgesio profesionalus valdymas, taikant teorinius ir praktinius (bendravimo, fizinės kontrolės) metodus”, “Emocinės būsenos vertinimo galimybės ir pagalba pacientui”, “Socialinio darbo profesionalizacijos galimybės Lietuvoje” ir kt. Iš Pagalbos šeimai skyriaus supervizijose dalyvavo 41 socialinis darbuotojas, mokymuose dalyvavo 49 socialiniai darbuotojai darbui su socialinės rizikos šeimomis ir 13 asmeninių asistentų: “Konfliktinių ir krizinių situacijų valdymas socialiniame darbe “ (16 ak. val.) – 47 socialiniai darbuotojai, 12 asmeninių asistentų; “Interaktyvių metodų taikymas socialiniame darbe“ (16 ak. val.) – 49 socialiniai darbuotojai, 13 asmeninių asistentų; “Efektyvaus bendravimo principai socialiniame darbe“ (8 ak. val.) – 9 socialiniai darbuotojai, 3 asmeniniai asistentai. Kiti mokymai: “Agresyvaus ir smurtinio elgesio profesionalus valdymas“ (8 ak. val.) – 6 socialiniai darbuotojai; “Vaiko teisių užtikrinimo ir pagalbos vaikui ir jo šeimai stiprinimas Lietuvos savivaldybėse: Ankstyvosios intervencijos modelis” – 5 soc. darbuotojai; “Kaip dirbti su nemotyvuotais klientais“ – 4 socialiniai darbuotojai; 1 asmeninis asistentas; “Darbo ypatumai teikiant bendruomenines paslaugas asmenims, turintiems proto, psichikos negalią bei jų šeimoms“ – 7 socialiniai darbuotojai; 2 asmeniniai asistentai; “Savižudybių prevencijos ASIST mokymai“ – 5 socialiniai darbuotojai; 3 psichologai; “Psichologinis atsparumas ir lankstumas“ – 2 psichologai; “Mindfulness metodikos jaunimui ir vaikams“ – 1 psichologas; “Kognityvinė ir elgesio terapija vaikams ir paaugliams. Pagrindai ir svarbiausių sutrikimų gydymo principai“ – 1 psichologas. Socialinių paslaugų namuose skyriaus 28 darbuotojai dalyvavo supervizijose, daugelis ėjo į mokymus įvairiomis temomis: “Praktinė vadovavimo psihologija”, “Kasdienės veiklos planavimas”, „Agresyvaus ir smurtinio elgesio profesionalus valdymas”, ”Krizinių situacijų valdymas”, “Pacientų, sergančių cukriniu diabetu, slauga”, “Saugus paciento kūno padėties keitimas”, „Elektrokardiogramos užrašymas ir vertinimas” ir kt.

**Pastaba Nr.6**

Remonto sąnaudos – 56,7 tūkst. Eur. Buvo atlikti santechnikos remonto, vandens šildytuvo statymo darbai, stogo remontas Paberžės g. 6A už 1724,90 Eur, du kartus atliktas remontas po užpylimo Viršuliškių g. 53-61 už 2789,05 Eur, grindų keitimas, sienų dažymas Kalvarijų g. 156 už 1171,89 Eur, patalpų remontas N. Vilnioje (Pergalės g. 8) už 1145,72 Eur, Žemaitijos g. 9 už 2807,21 Eur, Grigiškėse Vilniaus g. 6 už 5891,49 Eur (keisti langai, durys, grindys, dažytos sienos), įstatytos naujos durys Vydūno g. 15-2 už 296,45 Eur; atliktas didelis garažo Kauno g. 3 remontas už 11 418,84 Eur, taisant vartus, grindis, perdažant sienas. Už 27019,30 Eur pakeisti seni 22 kondicionieriai Kauno g. 3. Už 2,4 tūkst. Eur atliktas kompiuterinės technikos remontas, kitų įvairių smulkių remonto darbų.

**Pastaba Nr.7**

Nuvertėjimo ir nurašytos sumos – 813,35 Eur. Nurašytos sulūžusios iki galo nenudėvėtos neįgaliųjų techninės pagalbos priemonės.

**Pastaba Nr. 8**

Sunaudotų ir parduotų atsargų savikaina – 127996,97 Eur. Padidėjo 54714,38 Eur. Pakeisti nusidėvėję mobilaus telefono aparatai (įprasti) (12,0 tūkst. Eur), atnaujinti seni baldai ir naujai įrengtos darbo vietos Pagalbos šeimai skyriaus darbuotojams Rasų seniūnijoje (Žemaitijos g. 9) už 10,6 tūkst. Eur, atnaujinta buitinė technika (virduliai, tepaliniai radiatoriai, šaldytuvai, mikrobangų krosnelės) už 3,9 tūkst. Eur, nupirkti darbo reikmėm planšetiniai kompiuteriai, spausdintuvai, kita kompiuteinė technika už 9,5 tūkst. Eur, įvairios darbo priemonės, apranga, avalynė lankomosios priežiūros darbuotojams už 14,9 tūkst. Eur, vykdant ES lėšomis projektą „Kompleksinių paslaugų šeimai teikimas Vilniaus mieste“, įsigyti baldai, priemonės užsiėmimams psichologinių konsultacijų metu, kanceliarinės prekės už 3,8 tūkst. Eur.

**Pastaba Nr.9**

Finansavimo sumą 35922,37 Eur sudaro perduotos gyventojams techninės pagalbos priemonės, turimos Socialinės paramos centre patikėjimo teise (6508,43 Eur), vykdant projektą „Kompleksinių paslaugų šeimai teikimas Vilniaus mieste“ partneriams perduoto finansavimo sumos veiklai vykdyti – 29413,94 Eur.

**Pastaba Nr.10**

Kitos sąnaudos – 2185,28 Eur. Tai išmokėta darbdavio socialinė parama artimo mirties, ligos atveju (1827 Eur), banko mokesčiai (358,28 Eur).

*Finansinės būklės ataskaita*

**Pastaba Nr. 11**

2017 metais buvo pilnai amortizuotos ir nurašytos 2016 metais pirktos programos, bei naujai 2017 metais už 6700,98 Eur įsigytos Microsoft Office programos licencijos. 2255,43 Eur – likutinė naujai įsigytų programų vertė.

**Pastaba Nr. 12**

Transporto priemonių likutinė turtinė vertė didesnė nei 2016 metais 33 041,88 eurais. 2017 metais gruodžio mėnesį naujai įsigytos 3 naujos transporto priemonės po 15980 Eur. Senų automobilių metinė amortizacija – 14898,12 Eur.

**Pastaba Nr. 13**

Baldų ir biuro įrangos likutinė vertė didesnė už 2016 metų pabaigos – 22 364,42 Eur. Nupirkta senų darbo vietų atnaujinimui ir naujų įrengimui 46 vnt. kompiuterinės technikos už 34 199,93 Eur, spausdintuvas už 2478,08 Eur, pašto apsaugos įrenginys už 5033,6 Eur. Iš viso naujos technikos įsigyta už 41 711,61 Eur. Amortizuota už 1624,99 Eur, nurašyta sugadinta, moraliai pasenusi netinkama naudoti technika už 17722,20 Eur (16 kompiuterių, 14 maršrutizatorių, 1 spausdintuvas).

**Pastaba Nr. 14**

Pagaminta produkcija, atsargos, skirtos parduoti (perduoti) – 113,90 Eur. Tai neišdalintos gyventojams skirtos techninės pagalbos priemonės.

**Pastaba Nr. 15**

Išnakstiniai apmokėjimai – 139022,75 Eur.

259,84 Eur – apmokėta UAB “Vokadis” dviejų mėnesių patalpų nuomos dydis, kaip užstatas, vadovaujantis patalpų nuomos sutartimi Nr. 2017/28-48. Sutartis galioja iki 2020 metų spalio 16 d.

138762,91 Eur – projekto “Kompleksinių paslaugų šeimai teikimas Vilniaus mieste“ partneriams - NVO pervestas avansas veikloms vykdyti.

**Pastaba Nr.16**

Sukauptos gautinos sumos – 211767,69 Eur.

Šioje eilutėje parodoma sukauptos darbo užmokesčio ir įmokų socialiniam draudimui atostoginių rezervo sumos iš įvairių finansavimo šaltinių ir pagal visas vykdomas programas – 209020,94 Eur ir skola tiekėjams, kuri bus apmokėta iš savivaldybės lėšų – 2746,75 Eur.

**Pastaba Nr.17**

Kitos gautinos sumos – 67574,33 Eur.

Parodomos gautinos ateityje SP lėšos iš savivaldybės biudžeto – lėšos, surinktos už suteiktas socialines paslaugas ir pervestos į biudžetą. Jos bus panaudotos 2018 metais.

**Pastaba Nr.18**

Finansavimo sumos iš savivaldybės biudžeto – 140303,57 Eur.

Sudaro sumokėtas avansas UAB „Vokadis“ – 259,84 Eur ir 140043,73 Eur ilgalaikio turto likutinė vertė. Skirtumas didesnis 66 163,53 Eur, nei 2016 metais dėl naujai įsigyto ilgalaiklio turto iš savivalybės papildomai duotų pinigų metų gale už 75482,99 Eur, nudėvėta ir nurašyta ilgalaikio turto už 8232,73 Eur, priskaičiuota amortizacija – 1086,73 Eur.

**Pastaba Nr. 19**

Finansavimo sumos iš Europos Sąjungos, užsienio valstybių ir tarptautinių organizacijų – 338752,12 Eur.

Padidėjo 104660,82 eurais. Šią sumą sudaro 120 954,21 Eur ilgalaikio turto likutis, NVO organizacijoms išmokėto ir dar nepanaudoto avanso likutis pagal ES lėšomis vykdomą projektą “Kompleksinių paslaugų šeimai teikimas Vilniaus mieste” 138762,91 Eur, 29,52 Eur apmokėti, bet nepanaudoti degalai iš ES lėšų ir realus 2017-12-31 dienai 110640,37 Eur ES lėšų banko likutis projektų “Integrali pagalba Vilniaus mieste” ir “Kompleksinių paslaugų šeimai teikimas Vilniaus mieste”, bei grąžintina finansavimo suma – 31634,89 Eur pagal projektą “Kompleksinių paslaugų šeimai teikimas Vilniaus mieste” Socialinės paramos centro dalies, kuri mažina realiai esamas finansavimo sumas 2017-12-31 dienai.

*Pinigų srautų ataskaita*

**Pastaba Nr.20**

Eilutėje „Įplaukos už suteiktas paslaugas iš pirkėjų“ tiesioginiai srautai – 276331,31 Eur – nurodoma pervestų už suteiktas socialines paslaugas gyventojams suma į Socialinės paramos centro sąskaitą – 265333,28 Eur ir Savarankiško gyvenimo namų „Savi namai“ gyventojų pervestos sumos už komunalines paslaugas – 10998,03 Eur. Netiesioginiai srautai – 2210,28 Eur. Tai tiekėjų grąžintos apmokėtos sumos dėl įvairių priežasčių, draudimo kompanijų žalos.

**Pastaba Nr.21**

Eilutėje „Įplaukos už suteiktas paslaugas iš biudžeto“ – 26 2311,42 Eur. Ją sudaro: 239561,38 Eur (198 943,88 Eur iš 6000610 sąmatos ir 40617,50 Eur iš 6000554 sąmatos) – grąžinta pervesta Vilniaus miesto savivaldybės Socialinės paramos centrui specialiosios paskirties lėšų suma už suteiktas socialines paslaugas gyventojams ir apmokėtos sąnaudų kompensavimo sąskaitos – 22750,04 Eur.

**Pastaba Nr.22**

Eilutės „Pervestos lėšos į valstybės biudžetą“ – 16858,13 Eur. Tai grąžintas gautas iš valstybės biudžeto lėšų nepanaudotas 2017 metų finansavimas.

**Pastaba Nr.23**

Eilutės „Pervestos lėšos į savivaldybės biudžetą“ – 275875,54 Eur – tai grąžintas gautas iš savivaldybės biudžeto lėšų nepanaudotas finansavimas 10539,83 Eur, 265335,71 Eur – pervestos surinktos SP lėšos į savivaldybės biudžetą.

**Pastaba Nr. 24**

Eilutės „Pervestos lėšos viešojo sektoriaus subjektams“ – 0,74 Eur. Tai grąžintas VU nepanaudotas gautas finansavimas apmokėjimui už praktikos vedimą studentams.

**Pastaba Nr. 25**

2017 metais ilgalaikis turtas įsigytas už 110309,70 Eur. Iš SP (specialiosios paskirties) lėšų už 34161,21 Eur (8 oro kondicionieriai už 9655,80 Eur, kompiuteriai, pašto apsaugos įrenginys už 17804,43 Eur, programinė įrangos licencija už 6700 98 Eur) iš savivaldybės biudžeto lėšų už 75482,99 Eur (3 automobiliai, spausdintuvas, kompiuteriai, mobilūs keltuvai) ir iš ES lėšų už 665,50 Eur kompiuteris.

**PRIEDAI**

**Priedas Nr. 1.** Finansinės ir investicinės pajamos ir sąnaudos.

2018 m. nėra.

**Priedas Nr. 2.** Informacija apie išankstinius apmokėjimus.

Sumą 139022,75 Eur sudaro: 259,84 Eur – apmokėta UAB “Vokadis” dviejų mėnesių patalpų nuomos dydis, kaip užstatas, vadovaujantis patalpų nuomos sutartimi Nr. 2017/28-48. Sutartis galioja iki 2020 metų spalio 16 d.

138762,91 Eur projekto “Kompleksinių paslaugų šeimai teikimas Vilniaus mieste“ partneriams - NVO pervestas avansas veikloms vykdyti.

**Priedas Nr. 4.** Kitos pajamos 265333,28 Eur.

Tai pajamos už 2017 metais suteiktas socialines paslaugas. Lyginant su 2016 metais, išaugus gavėjų ir suteiktų paslaugų skaičiui, pakilus paslaugų kainai, pajamos padidėjo 36587,48 Eur.

**Priedas Nr. 7.** Per vienerius metus gautinos sumos 300769,86 Eur. Sukauptas gautinas sumas sudaro:

|  |  |  |
| --- | --- | --- |
| **Eil. Nr.** | **Sukauptos gautinos sumos iš biudžeto** | **Paskutinė ataskaitinio laikotarpio diena (eur)** |
| 1. | Sukauptiems atostoginiams ir socialinio draudimo įmokoms išmokėti | 209020,94 |
| 2. | Gautinas finansavimas už patirtų sąnaudų apmokėjimą | 2746,75 |
| 3. | Iš VMS už suteiktas paslaugas – sąnaudų kompensavimas |  |
|  | Ateityje grąžintinos SP lėšos iš savivaldybės biudžeto | 67574,33 |
| 4. | **Gautinos sumos iš paslaugų gavėjų už suteiktas socialines paslaugas** gruodžio mėnesį | 21427,84 |
| 5. | Žalos atlyginimas už pavogtą turtą |  |
|  | **IŠ VISO:** | **300769,86** |

**Priedas Nr. 8.** Pinigai ir pinigų ekvivalentai 113100,51 Eur.

Sudaro:

2460,14 Eur – pavedimų lėšų sąskaitoje esantys pervesti, 2% GPM, paramos lėšos;

110640,37 Eur – ES nepanaudotos lėšos vykdant projektus „Integralios pagalbos teikimas Vilniaus mieste ir „Kompleksinių paslaugų šeimai teikimas Vilniaus mieste“ .

**Priedas Nr. 9.** Trumpalaikėsmokėtinos sumos 212347,07 Eur.

Paskutinę ataskaitinio laikotarpio dieną sukauptas mokėtinas sumas sudaro:

sukauptų darbo užmokesčio ir socialinio draudimo įmokų atostoginių sąnaudų suma 209020,94 Eur; iš jų 49007,13 Eur – įmokos Socialinio draudimo fondui; ir tiekėjams mokėtinos sumos už suteiktas paslaugas – 3326,13 Eur.

**Priedas Nr. 10.**

**20-ojo VSAFAS „ Finansavimo sumos“ 4 priedas**.

Finansavimo sumų pergrupavimo stulpelis:

Iš valstybės biudžeto lėšų (-) 1054,35 Eur suma, gauta atsargoms įsigyti, keliama iš „kitoms išlaidoms kompensuoti“ eilutės į eilutę „nepiniginiam turtui įsigyti“.

Savivaldybės biudžeto lėšų (-) 79637,72 Eur suma, gauta atsargoms įsigyti, keliama iš „kitoms išlaidoms kompensuoti“ eilutės į eilutę „nepiniginiam turtui įsigyti“.

Iš kitų šaltinių neatlygintinai gautą turtą – 27344,82 Eur sudaro: už 6622,33 Eur gauta neįgaliųjų techninės pagalbos priemonių, 20 722,49 Eur – už 12243,59 Eur gauti labdaros ir paramos fondo „Maisto bankas“ produktai; suteikta anoniminė parama – vienas mobilus keltuvas už 4457,07 Eur, baldai už 200 Eur; Aleksandro Gridino labdaros fondo suteikta parama prekėmis – 37 vnt. akinių už 2196,11 Eur; perduotos Lietuvos rašytojų sąjungos, UAB „Alma litera“ leidyklos knygos; įv. kanceliarinės prekės už 1625,72 Eur.

Finansavimo sumų nepiniginiam turtui įsigyti sumažėjimas dėl jų perdavimo ne viešojo sektoriaus subjektams – Vilniaus miesto gyventojams – 27030,92 Eur; panaudota savo veiklai nepiniginio turto 447,58 Eur: baldai už 200 Eur perduoti vaikų dienos centrui „Labirintai“, kanceliarinės – ūkinės prekės vaikų užsiėmimams vaikų dienos centrui už 200 Eur, ilgalaikio turto amortizacija už 47,58 Eur. Finansavimo sumų kitoms išlaidoms kompensuoti sumažėjimas dėl panaudojimo savo veiklai – 705,64 Eur: 429,66 Eur už praktikos vedimą Vilniaus kolegijos studentams, 173,76 Eur už praktikos vedimą Vilniaus universiteto studentams, 15,22 Eur skirti senjorų dienso centrui “Atgaiva” Naujų Metų sutikimo renginiui iš pervesto 2% GPM, už 87 Eur suteikta vienkartinė parama asmeniui vaistų/gydymosi išlaidų kompensavimui. Grąžinta finansavimo suma – 0,74 eurai – nepanaudoto finansavimo, skirto apmokėjimui už studentų praktikos vedimą, grąžinimas VU.

**Priedas Nr. 11.** Finansavimo sumų likučiai – 513916,45 Eur.

Iš valstybės biudžeto 445,69 Eur – finansavimo sumos nepiniginiam turtui įsigyti.

Iš savivaldybės biudžeto 140303,57 Eur; finansavimo sumos nepiniginiam turtui įsigyti – 140043,73 Eur, kitoms išlaidoms kompensuoti – 259,84 Eur. Pastaroji suma – išmokėtas dviejų mėnesių dydžio avansas už patalpų nuomą UAB „Vokadis“ pagal 2017- 10-16 sutartį.

Iš Europos Sąjungos lėšų 370387,01 Eur. Finansavimo sumos nepiniginiam turtui įsigyti – 120954,21 Eur, kitoms išlaidoms – 249432,80 Eur: 138762,91 - ateinančių laikotarpių sąnaudos, 29,52 Eur-apmokėti, bet nepanaudoti degalai, 110640,37 Eur - banko likučiai abiejose vykdomų projektų „Integralios pagalbos teikimas Vilniaus mieste „Kompleksinių paslaugų šeimai teikimas Vilniaus mieste“ atsiskaitomosiose sąskaitose.

Iš kitų šaltinių - 2780,18 Eur.

Finansavimo sumos nepiniginiam turtui įsigyti – 1902,58 Eur.

Finansavimo sumos kitoms išlaidoms – 877,60 Eur. Tai nepanaudotos 2% GPM lėšos.

**Priedas Nr. 12.** Informacija pagal veiklos segmentus:

|  |  |
| --- | --- |
| **Sąnaudos** | **Suma (Eur)** |
| Darbo užmokesčio ir socialinio draudimo įmokos | 4164641,59 |
| Komunalinių paslaugų ir ryšių | 57818,80 |
| Nusidėvėjimo ir amortizacijos | 55089,96 |
| Komandiruočių | 0 |
| Transporto | 38138,05 |
| Kvalifikacijos kėlimo | 35353,84 |
| Paprastojo remonto ir eksploatavimo | 56695,41 |
| Nuvertėjimo ir nurašytų sumų | 813,35 |
| Sunaudotų ir parduotų atsargų savikaina | 127996,97 |
| Socialinių išmokų | 327427,66 |
| Nuomos | 1133,94 |
| Finansavimo sąnaudos | 35922,37 |
| Kitų paslaugų | 142790,96 |
| Kitos | 21024,67 |
| **IŠ VISO:** | **5064847,57** |
|  |  |

Darbo užmokesčio ir socialinio draudimo sąnaudas sudaro:

Padidęjęs bendras atostoginių rezervo fondas - 26017,91 Eur;

Pareigybių sąraše nurodytų darbuotojų priskaičiuotos sąnaudos, vykdant Socialinės paramos centro pagrindinės veiklos planines sąmatas, finansuojamas iš savivaldybės, valstybės biudžeto lėšų, ES, kitų šaltinių lėšų sudaro – 4138623,68 Eur. Iš jų: iš savivaldybės biudžeto lėšų – 3033249,00 Eur, iš valstybės biudžeto lėšų – 755510,97 Eur. ES projekto “Integralios pagalbos teikimas Vilniaus mieste” – 315382,99 Eur. ES projekto „Kompleksinių paslaugų šeimai teikimas Vilniaus mieste“ – 33877,30 Eur.

Už vadovavimą praktikai Lietuvos edukologijos universiteto studentams – 603,42 Eur.

Socialinių išmokų sąnaudas – 327427,66 Eur sudaro:

* išmokėtos vienkartinės pašalpos iš savivaldybės biudžeto lėšų 1454 asmenims – 124 277,17 Eur. Iš jų 566 asmenims nupirkti vienkartiniai transporto bilietai ir vilniečio kortelės už 11190,20 Eur; iš įkalinimo įstaigų 192 grįžusiems asmenims išmokėta 10982 Eur, dokumentų gamybai skirta 564,80 Eur 44 asmenims, Všį Romų visuomenės centrui 71 gyventojui pirktos malkos už 4000,00 Eur, vienkartines pašalpos nuo 1 BSI iki 3 BSI išmokėta 408 asmenims 26612,14 Eur, nuo 4 BSI iki 48 BSI išmokėtos 173 asmenims už 70928,03 Eur.
* iš valstybės biudžeto lėšų 3204 moksleiviams skirta parama mokinio reikmenimis įsigyti sudarė 182628 Eur, tiesiogiai pervedant lėšas į atsiskaitomąsias sąskaitas mokinio tėvams arba globėjams bei nuperkant mokyklines prekes socialinės rizikos šeimose augantiems vaikams. Vienam moksleiviui skiriama parama mokinio reikmenims įsigyti – 57,00 eurai.
* už 20 522,49 eurus nepasiturintiems asmenims išdalinta parama maistu ir daiktais.

Kitų paslaugų sąnaudas 142790,96 Eur sudaro patalpų apsaugos, patalpų valymo, kilimėlių keitimo, mažaverčio inventoriaus remonto, lifto techninės priežiūros, VĮ „Registrų centras“ registro duomenų naudojimo išlaidos, patalpų administravimo išlaidos, kt. išlaidos.

Visos kitos sąnaudos detaliai aprašytos komentuojant veiklos rezultatų ataskaitą.

**PRIDEDAMA:**

ATASKAITOS:

1.Veiklos rezultatų ataskaita, 1 lapas.

2.Finansinės būklės ataskaita pagal 2017 m. gruodžio 31 d. duomenis, 2 lapai.

3.Grynojo turto pokyčių ataskaita pagal 2017 m. gruodžio 31 d. duomenis, 1 lapas.

4.Pinigų srautų ataskaita pagal 2017 m. gruodžio 31 d. duomenis, 2 lapai.

PRIEDAI PRIE AIŠKINAMOJO RAŠTO:

1. Finansinės ir investicinės veiklos pajamas ir sąnaudos, 1 lapas.
2. Informacija apie išankstinius apmokėjimus, 1 lapas.

3. Ilgalaikio materialiojo turto balansinės vertės pasikeitimas, 2 lapai.

4.Pagrindinės veiklos kitos pajamos, 1 lapas.

5. Atsargų vertės pagal grupes, 1 lapas.

6. Atsargų vertės pasikeitimas, 1 lapas

7. Informacija apie per vienus metus gautinas sumas, 1 lapas.

8. Informacija apie pinigus ir pinigų ekvivalentus, 1 lapas.

9. Informacija apie kai kurias trumpalaikes mokėtinas sumas, 1 lapas.

10. Finansavimo sumos pagal šaltinį, tikslinę paskirtį ir jų pokyčius per ataskaitinį laikotarpį, 1 lapas.

11. Finansavimo sumų likučiai, 1 lapas.

12. Informacija pagal veiklos segmentus, 1 lapas.

Direktorė Jurgita Gajauskienė

Finansų skyriaus vedėja-vyriausioji buhalterė Diana Radzevičienė